Ασπίδα σωτηρίας στο πάρκο Ακαδημίας (εικόνες)

Ομάδα εθελοντών αποτελούμενη κυρίως από εκπαιδευτικούς, ψυχολόγους, δικηγόρους και όχι μόνο, κινητοποιούνται για να αποτρέψουν κοπή δέντρων που βρίσκονται μέσα στο δασικό πάρκο Ακαδημίας προκειμένου να διαπλατυνθεί η λεωφόρος Αγλαντζιάς.

Μέσα σε αυτά τα πλαίσια, άρχισαν να μαζεύουν υπογραφές στήριξης της προσπάθειάς τους για να τις παραδώσουν στο Τμήμα Δασών.

Στις 21 Αυγούστου στις 7.30 μ.μ. θα συγκεντρωθούν στο καφενεδάκι του Πάρκου Ακαδημίας για συζήτηση των κινδύνων που αντιμετωπίζει το πάρκο και τρόπων αντιμετώπισής τους. Πληροφορίες αναφέρουν ότι θα τεθεί σε ψηφοφορία και πρόταση για πραγματοποίηση δυναμικής εκδήλωσης προκειμένου να αποτραπεί η κοπή δέντρων που βρίσκονται μέσα στο Δάσος Ακαδημίας.

Οι εθελοντές έχουν συστήσει προ εξαμήνου την «Ανοιχτή Πρωτοβουλία» με στόχο την αναβάθμιση του Εθνικού Δασικού Πάρκου Ακαδημίας (ΕΔΠΑ) και μέχρι σήμερα, έχουν ήδη υλοποιήσει διάφορες δράσεις προς αυτή την κατεύθυνση.

Τις τελευταίες μέρες, όπως αναφέρουν σε σχετική ανακοίνωσή τους, με λύπη διαπίστωσαν ότι οι αρμόδιοι φορείς δεν εγκατέλειψαν τα σχέδιά τους για αποψίλωση του ΕΔΠΑ με στόχο την διαπλάτυνση της λεωφόρου Αγλαντζιάς και τη μετατροπή της σε δρόμο τεσσάρων λωρίδων.

Πιο συγκεκριμένα, αρχικά περιέπεσε στην αντίληψή τους –όπως αναφέρουν– γνωμάτευση του Τμήματος Περιβάλλοντος με την οποία προκρίνεται η κοπή 91 υγιών δέντρων που βρίσκονται εντός του ΕΔΠΑ αλλά και μικρής κλίμακας παρέμβαση στο συγκεκριμένο Πάρκο.

Περαιτέρω, παρατήρησαν ότι ήδη μαρκαρίστηκαν δέντρα ηλικίας 50 και πλέον χρονών εντός του ΕΔΠΑ στην πλευρά του Πάρκου που εφάπτεται της λεωφόρου Αγλαντζιάς.

«Δηλώνουμε ότι σε καμία περίπτωση δε θα δεχτούμε την αποψίλωση του ΕΔΠΑ, που αποτελεί μοναδικό δασικό πνεύμονα για τη Λευκωσία αλλά και αγαπημένο χώρο περιπάτου και αναψυχής για χιλιάδες συμπολίτες μας. Καλούμε, ακόμη, τους αρμόδιους φορείς να επανεξετάσουν τις όποιες αποφάσεις έχουν πάρει για την καταστροφή, ουσιαστικά, μέρους του συγκεκριμένου πάρκου και τους ζητούμε να εναρμονιστούν επιτέλους με ευρωπαϊκές πρακτικές και τρόπους επίλυσης των όποιων κυκλοφοριακών προβλημάτων θεωρούν ότι προκύπτουν σε κάθε περιοχή», αναφέρουν σε σχετική ανακοίνωσή τους.

Πρόταση 8 σημείων

Η ομάδα «Ανοιχτή πρωτοβουλία πάρκου Ακαδημίας» δεν επικεντρώνει τις προσπάθειές της, μόνο στο να αποτρέψει κοπή δέντρων λόγω της δρομολογούμενης διαπλάτυνσης της λεωφόρου Αγλαντζιάς.

Με επιστολή τους προς το Διευθυντή του Τμήματος Δασών, η οποία συνοδευόταν από υπογραφές πολλών πολιτών που χρησιμοποιούν το συγκεκριμένο πάρκο, ζητούν συγκεκριμένες δράσεις, προκειμένου αυτό να καταστεί ακόμη πιο καλό:

1. Επίσπευση των διαδικασιών φύτευσης υγιών δενδρυλλίων σε σημεία όπου έχει παρατηρηθεί αποψίλωση.

2. Ανάρτηση πινακίδων σε χώρους του πάρκου στις οποίες θα αναφέρονται τόσο τα δικαιώματα όσο και οι υποχρεώσεις όσων επισκέπτονται το πάρκο με τον σκύλο τους.

3. Τοποθέτηση περισσότερων καλάθων απορριμμάτων αλλά και καλάθων απόρριψης των περιττωμάτων των σκύλων σε ολόκληρο το Πάρκο.

4. Επέκταση του περιφραγμένου χώρου όπου επιτρέπεται ο περίπατος και το παιχνίδι στους σκύλους χωρίς λουριά και δημιουργία, για λόγους ασφαλείας, δύο αυτόνομων εισόδων στον συγκεκριμένο χώρο.

5. Παραχώρηση άδειας περιπάτου και χαλάρωσης στο αναψυκτήριο «Το Κουκουνάρι» στους ιδιοκτήτες των σκύλων.

6. Αύξηση των μονοπατιών αλλά και των εισόδων όπου επιτρέπεται η διέλευση σκύλων που συνοδεύονται.

7. Αύξηση των περιπολιών των αρμόδιων λειτουργών και επιβολή αυστηρών προστίμων σε όσους ιδιοκτήτες σκύλων δε συμμορφώνονται με τους κανονισμούς λειτουργίας του και ρυπαίνουν.

8. Επέκταση της φωταγώγησης του πάρκου σε όλα τα μονοπάτια και επιδιόρθωση των φθαρμένων ή κατεστραμμένων υφιστάμενων φωτοβολταϊκών προβολέων.